আগুন লাগার কারণ এখনও স্পষ্ট নয়। তবে ছিটকে আসা আগুনের ফুলকিকে উড়িয়ে দিচ্ছেন না খোদ দমকলমন্ত্রী তথা কলকাতার মেয়র শোভন চট্টোপাধ্যায়।
পাতিপুকুরের সুভাষ কলোনিতে অগ্নিকাণ্ডের কারণ সম্পর্কে শনিবার শোভন বলেন, ‘‘মেট্রো প্রকল্পের কাজের থেকে আগুন ছিটকে এসে এই দুর্ঘটনা ঘটতে পারে, তেমনটাই শোনা যাচ্ছে। ব্যাপারটা খতিয়ে দেখার জন্য দফতরকে বলেছি।’’ স্থানীয় বাসিন্দাদের একাংশেরও অভিযোগ, মেট্রো প্রকল্পের কাজ চলাকালীন সেখান থেকে ছিটকে আসা আগুনের ফুলকি থেকে এই দুর্ঘটনা ঘটতে পারে। খোদ দমকলমন্ত্রীর মন্তব্যে স্বাভাবিকভাবেই সেই অভিযোগের গুরুত্ব বৃদ্ধি পেয়েছে।
যদিও মেট্রো কর্তৃপক্ষ এই আশঙ্কাকে ভিত্তিহীন বলে উড়িয়ে দিয়েছেন। মেট্রোর মুখ্য জনসংযোগ আধিকারিক ইন্দ্রাণী বন্দ্যোপাধ্যায় এ বিষয়ে বলেন, ‘‘প্রকল্পের যে কোনও কাজই মেট্রোর নিজস্ব ঘেরা জায়গার মধ্যে হয়। সেখান থেকে আগুন ছড়িয়ে পড়ার কোনও আশঙ্কাই নেই!’’
এমনিতে শুধু অগ্নিকাণ্ডের কারণেই নয়, ক্ষতিগ্রস্তদের পুনর্বাসন নিয়েও এদিন রেল ও কলকাতা পুর কর্তৃপক্ষের মধ্যে চাপানউতোর হয়েছে। পুরসভার দাবি, সুভাষ কলোনির জমি রেলের অধীন। যখনই ওখানে পুর পরিষেবা উন্নয়নের কোনও কাজ করতে গিয়েছে পুরসভা, ততবারই বাধা দেওয়া হয়েছে। 
শোভন এ প্রসঙ্গে বলেন, ‘‘রেল নিজের জমি নিজে রাখতে পারে নি। সেখানে অন্যদের দোষারোপ করে লাভ কী! কিন্তু শহরের নাগরিকেরা বিপদে পড়লে পুরসভা পাশে দাঁড়াবেই।’’ ক্ষতিগ্রস্ত বাসিন্দাদের সকলের জন্য থাকাখাওয়ার ব্যবস্থার পাশাপাশি ত্রিপল, কম্বল, জামাকাপড়ের ব্যবস্থা করা হয়েছে বলে মেয়র জানিয়েছেন। সূত্রের খবর, ক্ষতিগ্রস্তদের আর্থিক সহায়তাও করা হতে পারে। 
রেলের পাল্টা বক্তব্য, রেলের জমিতে উন্নয়নের কাজের দায়িত্ব শুধুমাত্র রেলেরই। কিন্তু এক্ষেত্রে সেটা হবে কি না, তা নিয়ে সংশয় রয়েছে। কারণ, রেলের আধিকারিকদের একাংশের বক্তব্য, এমন জমিতে উন্নয়নের কাজ করা মানে দখলদারদের পরোক্ষে উৎসাহিত করা। তাই সেসব করা হবে না। পূর্বরেলের মুখ্য জনসংযোগ আধিকারিক রবি মহাপাত্র বলেন, ‘‘রেলের জমিতে অন্য কাউকে উন্নয়নের কাজ করতে হবে না। এমন পরিকল্পনা থাকলে রেলই তা সম্পন্ন করবে।’’ 
প্রসঙ্গত, ক্ষতিগ্রস্তদের সকলেরই ঠাঁই হয়েছে স্থানীয় শিল্পকলা শিক্ষা মন্দির ও শহিদ স্মৃতি স্কুলে। ঘটনাচক্রে, এই স্কুলেই পড়ত মৃত ছাত্রী প্রিয়া অধিকারী। প্রিয়ার স্কুলই যে বিপর্যয়ের সময়ে আশ্রয়স্থল হবে, তা ভাবতে পারছেন না কেউই!